Иван Бунин
Слънчевият часовник

Превод от руски: Иван Теофилов, —

chitanka.info

Емайлът му с обреченост бъбрива,

тиктакащ леко в тоя сумрак блед,

отдавна млъкна. И расте коприва

в градината из купищата смет.

Лъчистото махало с горделива

отмереност, следящо своя мах,

лежи сега в таванската архива

и пази гробния безимен прах.

А ние служим тук с покорност свята.

Звезди ни посребряват през нощта,

а денем слънце ни злати лицата.

На цифрите позеленя медта.

Но нашата стрелка по циферблата

сам движи бог. Ведно с Безкрайността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.